Document ID: 32002R1964

Κανονισμός (ΕΚ) αριθ. 1964/2002 της Επιτροπής
της 4ης Νοεμβρίου 2002
για την τροποποίηση του κανονισμού (ΕΚ) αριθ. 1019/2002 για τις προδιαγραφές εμπορίας του ελαιολάδου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό αριθ. 136/66/ΕΟΚ του Συμβουλίου, της 22ας Σεπτεμβρίου 1966, περί δημιουργίας κοινής οργανώσεως της αγοράς στον τομέα των λιπαρών ουσιών(1), όπως τροποποιήθηκε τελευταία από τον κανονισμό (ΕΚ) αριθ. 1513/2001(2), και ιδίως το άρθρο 35α,
Εκτιμώντας τα ακόλουθα:
(1) Το άρθρο 12 παράγραφος 2 του κανονισμού (ΕΚ) αριθ. 1019/2002 της Επιτροπής(3), προβλέπει ότι ο εν λόγω κανονισμός εφαρμόζεται από την 1η Νοεμβρίου 2002, εκτός σε ό,τι αφορά τα προϊόντα που έχουν νομίμως παρασκευαστεί και σημανθεί στην Ευρωπαϊκή Κοινότητα ή έχουν νομίμως εισαχθεί στην Ευρωπαϊκή Κοινότητα και τεθεί σε ελεύθερη κυκλοφορία πριν από την 1η Αυγούστου 2002.
(2) Διαπιστώνεται ότι οι συσκευαστές έχουν δυσκολίες για την εφαρμογή των νέων απαιτήσεων σε θέματα σήμανσης, δεδομένου ότι υπάρχουν ήδη σε απόθεμα ποσότητες ετικετών και λαμβάνοντας υπόψη τη διατηρησιμότητα των προϊόντων με ελαιόλαδο που μπορούν να παραμείνουν στην αγορά.
(3) Επιπλέον, ορισμένοι παραγωγοί αντιμετωπίζουν δυσκολίες για να προσαρμοσθούν ταχέως στην απαίτηση που προβλέπεται στο άρθρο 2 του κανονισμού (ΕΚ) αριθ. 1019/2002, να συσκευάσουν τα προϊόντα τους σε μικρές συσκευασίες εφοδιασμένες με σύστημα ανοίγματος που καταστρέφεται μετά την πρώτη χρήση του και περιλαμβάνει ετικέτα σύμφωνη με τα άρθρα 3 έως 6 του κανονισμού.
(4) Για να δοθεί στους οικονομικούς φορείς επαρκής προθεσμία για να προσαρμοσθούν στις νέες συνθήκες συσκευασίας και σήμανσης, πρέπει να παραταθεί η περίοδος προσαρμογής που προβλέπεται στο άρθρο 12 παράγραφος 2 του κανονισμού (ΕΚ) αριθ. 1019/2002.
(5) Πρέπει συνεπώς να τροποποιηθεί ο κανονισμός (ΕΚ) αριθ. 1019/2002.
(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη επιτροπής διαχείρισης λιπαρών ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 12 του κανονισμού (ΕΚ) αριθ. 1019/2002, η παράγραφος 2 αντικαθίσταται από το ακόλουθο κείμενο:
"2. Εφαρμόζεται από την 1η Νοεμβρίου 2002, εκτός από τα άρθρα 2, 3, 5 και 6 που εφαρμόζονται από την 1η Νοεμβρίου 2003.
Το άρθρο 11 εφαρμόζεται από την 1η Ιουλίου 2002.
Εντούτοις, τα προϊόντα που έχουν νομίμως παρασκευαστεί και σημανθεί στην Κοινότητα ή έχουν νομίμως εισαχθεί στην Κοινότητα και τεθεί σε ελεύθερη κυκλοφορία πριν από την 1η Νοεμβρίου 2003 μπορούν να διατεθούν στο εμπόριο μέχρις εξαντλήσεως των αποθεμάτων."
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 4 Νοεμβρίου 2002.

Labels: 3
17